**Serviciul Relaţii Internaţionale**

**Biroul ERASMUS+**

Bulevardul Carol I nr.11

700506 – IAŞI, ROMANIA tel.: + 40-232- 201021; 201111 ; 201113;

fax: + 40-232-201201 ; e-mail erasmus@uaic.ro

<http://www.uaic.ro/international/departamentul-de-relatii-internationale/>

**REGULAMENTUL UNIVERSITĂŢII ALEXANDRU IOAN CUZA DIN IAȘI**

**PRIVIND SELECŢIA STUDENŢILOR PENTRU STAGII ERASMUS+ 2018-2020**

**CRITERII GENERALE DE SELECŢIE**

**Stagii de practică**

1. ***Distribuirea fondurilor către facultăţi***

Fondurile pentru stagii studenţeşti de practică (SMP) primite de Universitatea „Alexandru Ioan Cuza” din Iași (UAIC) de la Agenţia Naţională pentru Programe Comunitare în Domeniul Educaţiei şi Formării Profesionale (ANPCDEFP) sunt distribuite către facultăţi pe tot parcursul anului universitar, în vederea organizării selecţiilor, în funcţie de locurile de stagiu disponibile. Suma alocată unei singure facultăți este *proporțională cu realizările din anul trecut*, dar nu poate depăși 1/4 din grantul instituțional SMP, excepție făcând situația în care nu există solicitări din partea celorlalte facultăți.

***II. Cuantumul şi durata unui stagiu de practică Erasmus+***

**Cuantumul lunar al stagiilor de practică Erasmus+ este stabilit la nivel național de către ANPCDEFP.**

Astfel, ***cuantumul pentru stagiile de practică Erasmus+*** este de:

* **720 de Euro/lună** pentru: Austria, Belgia, Cipru, Danemarca, Grecia, Germania, Finlanda, Franţa, Irlanda, Italia, Islanda, Lichtenstein, Luxemburg, Norvegia, Malta, Marea Britanie,

Olanda, Portugalia, Spania, Suedia;

* **670 de Euro/lună** pentru: Bulgaria, Croaţia, Republica Cehă, Estonia, Letonia, Lituania, Macedonia, Polonia, Slovacia, Slovenia, Ungaria, Turcia.

Stagiile de practică Erasmus+ se pot desfășura, **cu acordul facultății la care este înmatriculat studentul**, pe toată durata anului academic sau pot include și o parte corespunzătoare vacanței de vară a anului academic anterior.

**Durata minimă a unui stagiu de practică Erasmus+ este de 2 luni (60 de zile),** perioadă calculată conform regulilor Programului ERASMUS+ stabilite de Comisia Europeană, care precizează că o lună de stagiu ERASMUS+ are 30 zile, indiferent de numărul de zile calendaristice (28, 29, 30 sau 31 zile) ale lunii respective.

**Durata finanțată** a unui stagiu de practică Erasmus+ pentru studenții UAIC este de maximum 3 luni.

**Prin excepție, în limita fondurilor existente și numai cumulativ, la solicitarea instituțiilor partenere, la recomandarea coordonatorului de doctorat și cu acordul Directorului Școlii Doctorale din UAIC** poate fi analizatăși propusă spre aprobare BECA de către Coordonatorul Instituțional Erasmus+ finanțarea prelungirilor cu până la 2 luni a stagiilor de practică pentru doctoranzi.

*Stagiile de practică Erasmus+ se pot desfășura în domeniul de studiu al studenților. În cazul în care există solicitări pentru efectuarea unui stagiu de practică într-un domeniu diferit de cel studiat, acesta poate avea loc doar cu aprobarea decanului facultății de care aparține studentul.*

***III. Organizarea şi monitorizarea selecţiei beneficiarilor***

Selecţia pentru **stagiile studenţeşti de practică ERASMUS+ poate fi organizată într-unul din următoarele două cazuri:**

1. facultatea a *primit acceptul unor instituții-partener;*
2. studenții *fac dovada acceptului din partea altor instituții*.

Instituțiile care pot primi studenți în stagii de practică sunt:

* instituții care au primit Carta Erasmus (ECHE);
* orice organizație publică sau privată activă pe piața muncii sau în domeniile educației, formării și tineretului. De exemplu, o asemenea organizație ar putea fi:
* o companie publică sau privată, mică, medie sau mare (inclusiv companii orientate pe partea de responsabilitate socială);
* o instituție publică la nivel local, regional sau național;
* un partener social sau un alt reprezentant de pe piața muncii, inclusiv camere de comerț, asociații profesionale sau sindicate;
* un institut de cercetare, o fundație;
* o scoală, un institut/ centru educațional (cuprinzând toate ciclurile de studiu – preșcolar, primar, gimnazial și liceal, inclusiv școlile cu profil vocațional și cele pentru adulți);
* o organizație, asociație non-profit, ONG;
* un centru de orientare în carieră, ce oferă consultanță profesională și servicii de informare.

1. **Eligibilitate**

**Criterii generale de eligibilitate**

**Se pot inscrie la selecţie:**

* studenţii înmatriculaţi la zi la Universitatea "Alexandru Ioan Cuza" din Iași, cetăţeni români, cetăţeni ai altor state participante la Programul Erasmus+ sau cetăţeni ai altor state decât cele participante la Programul Erasmus+;
* studenţii din anii I-II-III (IV) licenţă, I-II master, I-II-III doctorat;
* doctoranzii cu frecvenţă, care sunt la zi cu îndeplinirea obligațiilor de doctorand, pentru stagii desfășurate până la data susținerii publice a tezei de doctorat;
* foşti beneficiari ai unui stagiu de practică sau studiu în programele Socrates, LLP-Erasmus si/sau Erasmus+, numai dacă îndeplinesc criteriile sus-menţionate şi **cu condiţia ca durata totală a stagiilor (Socrates / LLP-Erasmus + și Erasmus+) să nu depăşească 12 luni/ciclu de studiu;**

**Studenții selectați pentru un stagiu de practică Erasmus+ vor putea participa la o nouă selecție înainte de finalizarea acestuia și vor avea statut de *selectat condiționat. Acești studenți vor deveni titulari* numai după finalizarea primului stagiu, finalizare care include și depunerea tuturor documentelor cerute, efectuarea testului final de limbă și completarea chestionarului de evaluare. Data de începere a celui de-al doilea stagiu va fi stabilită la o distanță care permite finalizarea procedurilor interne privind deplasările Erasmus+ (termen minim recomandat – 14 zile).**

**Observație! În limita fondurilor existente, studenții pot fi selectați pentru al doilea stagiu succesiv la aceeași instituție, pentru o perioadă de maximum 3 luni, având statut de titular.**

* studenții și doctoranzii în ani terminali pentru **stagii care au loc în primul an de după absolvire.** În acest caz, selecțiile trebuie sa aibă loc cel târziu **până la data încheierii sesiunii de evaluare/examinări din semestrul al II-lea al anului terminal (inclusiv perioada de restanțe), respectiv până la data *susținerii publice a tezei de doctorat*, iar stagiile pot începe după absolvire (confirmată prin adeverința eliberată de facultate), respectiv *confirmarea titlului de doctor,* în termen ce permite finalizarea procedurilor interne privind deplasările Erasmus+ (termen minim recomandat – 14 zile).**

**Un student poate beneficia de stagii de studiu şi de practică la fiecare nivel de studiu (licenţă, master, doctorat), însumând maximum 12 luni de stagiu (studiu + practică) per nivel.**

**Stagiile de practică se vor încheia până la data de 30 septembrie a anului academic în curs (excepție pot face studenții care au primit acordul facultății, cei care urmează să desfășoare stagiul în calitate de proaspăt absolvenți și doctoranzii).**

**Nu pot participa la selecţie:**

* studenţii beneficiari ai unor burse prin alte programe cu finanţare europeană (ex. POCU) pentru evitarea dublei finanţări pentru aceeaşi deplasare;
* studenţii înmatriculaţi la alte instituţii de învăţământ superior (fie ele de stat sau private) sau de cercetare şi neînmatriculaţi la zi la Universitatea "Alexandru Ioan Cuza"din Iași, chiar dacă îşi desfăşoară activitatea didactică sau de cercetare sub îndrumarea cadrelor didactice de la Universitatea "Alexandru Ioan Cuza"din Iași.

***Selecție condiționată***

Candidații ***declarați admiși în anul I la ciclurile de studii Licență, Master și Doctorat*** pot participa la eventuale selecții organizate pentru obținerea unui stagiu de practică Erasmus+ numai ***după plata taxei de înmatriculare la facultatea la care au fost admiși,* și *pot fi selectați doar pentru stagii de practică Erasmus+ care vor începe după data înmatriculării lor la facultate*.**

În Procesul-Verbal încheiat în urma selecției Erasmus+, acești candidați, dacă sunt declarați admiși, vor figura cu statut de **“Selectat condiționat”**, urmând a deveni "titulari" la data emiterii de către Rector a Deciziei de înmatriculare a studenților în anii I de studiu la Licență, Masterat, respectiv Doctorat.

Studenții și doctoranzii din anii terminali selectati până la data încheierii sesiunii de evaluare/examinări din semestrul al II-lea al anului terminal, respectiv până la data susținerii publice a tezei de doctorat, pentru **stagii care au loc în primul an de după absolvire**, au statut de “Selectat condiționat”; ei devin “titulari” în momentul în care pot face dovada **statutului de absolvent** prin prezentarea unei **adeverințe eliberate de facultate**,respectiv **confirmarea titlului de doctor. Aceste stagii se pot desfășura pe o perioadă de 12 luni după absolvire.**

**Criterii academice de eligibilitate**

Pentru a fi eligibili pentru un stagiu de practică Erasmus+, studenţii trebuie:

* să aibă punctajul ECTS la momentul selecției de minimum 70 % din punctajul maxim;
* studenţii din anul I trebuie să aibă media de admitere/studiu de până la momentul selecţiei

(înainte de prima sesiune de examene) minimum 7,5;

* să ateste cunoaşterea limbii de lucru de la instituţia pentru care candidează, fie printr-un certificat, fie prin foaia matricolă din liceu și/sau situația școlară aferentă studiilor universitare, conform opțiunii candidatului și în funcție de limbile studiate, astfel:
* media aritmetică a notelor din liceu și/sau universitate ori punctajul minim acceptat (pentru nivel minim B1) trebuie să fie egal cu 80 % din nota sau punctajul maxim (ex: min. nota 8/10, 16/20 sau *bine*, în cazul calificativelor). Excepție fac certificatele recunoscute internațional (tip DELF, DALF, Cambridge, TOEFL, IELTS, DELE, Goethe), obținute pentru un nivel minim B1, pentru care se acceptă orice punctaj;
* să obţină minimum nota 7 la interviul susţinut în cadrul selecţiei desfăşurate la facultate.

**Modalitatea de calcul a punctajului ECTS**

* ***Nivel licenţă*:** suma punctajelor ECTS pentru semestrele încheiate până la momentul selecţiei / punctajul ECTS maxim pentru perioada respectiva;
* ***Nivel master*:** 
  1. [((suma punctajului ECTS la nivelul Licență + punctajul ECTS pentru examenul de Licenţă) / (punctajul ECTS maxim pentru nivelul Licență + punctajul ECTS maxim pentru examenul de Licenţă)) + (suma punctajelor ECTS pentru semestrele încheiate la nivelul Master până la momentul selecţiei / punctajul ECTS maxim pentru perioada respectivă)]/2
  2. Pentru masteranzii care participă la selecţie în anul I, sem I: (suma punctajului ECTS la nivelul Licență + punctajul ECTS pentru examenul de Licenţă) / (punctajul ECTS maxim pentru nivelul Licență + punctajul ECTS maxim pentru examenul de Licenţă)
* ***Nivel doctorat*:** [((suma punctajului ECTS la nivelul Licență + punctajul ECTS pentru examenul de Licenţă) / (punctajul ECTS maxim pentru nivelul Licență + punctajul ECTS maxim pentru examenul de Licenţă)) + ((suma punctajului ECTS la nivelul Master + punctajul ECTS pentru examenul de disertație) / (punctajul ECTS maxim pentru nivelul Master + punctajul ECTS maxim pentru examenul de disertație))]/2

**Studenţii cu nevoi speciale** se vor adresa Biroului Erasmus+ pentru mai multe informaţii legate de regimul de finanţare pentru ei şi eventualii însoţitori.

1. ***Documente necesare pentru dosarul de candidatură***

Pentru evaluarea îndeplinirii condiţiilor menționate anterior, dosarul de candidatură va cuprinde:

***Documente obligatorii:***

1. Curriculum Vitae (va rămâne la dosarul de selecţie al studentului);
2. Scrisoare de motivație (1 pagină), în care să se precizeze: scopurile participării la un stagiu de practică în străinătate; motivele pentru participarea la selecţia pentru un stagiu de practică într-o anumită organizaţie, într-un anumit sector (economic) / departament al organizaţiei; preferinţa pentru o anumită ţară străină; disponibilitatea de a atinge obiectivele stagiului de practică; explicaţia clară a gradului de noutate şi diversitatea sarcinilor; înţelegerea nevoilor şi aşteptărilor organizaţiei gazdă; ţeluri în cariera personală (va rămâne la dosarul de selecţie al studentului);
3. Atestatul de limbă sau foaia matricolă din liceu / facultate (va rămâne în copie la dosarul de selecție al studentului);
4. Declaraţie-tip care atestă, după caz, fie că nu a mai beneficiat de un stagiu de practică Erasmus+, fie, în cazul în care a mai beneficiat de un astfel de stagiu, instituția primitoare, tipul şi durata stagiului (va rămâne în copie la dosarul de selecţie al studentului);
5. Extrasul din foaia matricolă pentru nivelul de studiu la care este înmatriculat candidatul la momentul selecţiei, eliberat de secretariatul facultăţii (numai cu semnătura facultăţii);
6. Studenţii la nivel master sau doctorat vor include şi situaţia şcolară de la nivelul/nivelele de studiu deja promovat/e (foaia matricolă şi diploma obţinută la nivel licenţă şi master, după caz); (documentele vor rămâne în copie la dosarul de selecţie al studentului).

***Documente suplimentare, pentru studenţii care nu au cetăţenia unui stat membru UE*:**

1. o copie a permisului de şedere; excepție de la această cerință fac studenții înmatriculați la UAIC – Extensiunea Bălți de cetățenie moldoveană;
2. o adeverinţă de la facultatea unde este înmatriculat, care să ateste calitatea de student cu frecvenţă (la zi);

**Observație!** Candidații trebuie să identifice un garant (cetățean român) pentru faza de pregătire a documentelor de plecare.

***Documente facultative (comisia de selecţie la nivel de facultate decide dacă acestea vor fi sau nu solicitate):***

1. recomandare din partea unui cadru didactic;
2. atestate, diplome, articole publicate, care sunt relevante pentru specializarea studentului şi pot constitui un avantaj pentru candidatul respectiv.

Toate documentele vor fi redactate în limba română, iar Curriculum Vitae și scrisoarea de motivație vor fi prezentate și în limba de lucru a instituţiei pentru care optează candidatul.

1. ***Comisia de selecție***

Comisia se organizează la nivelul Facultăţii. În cazul Facultăților care cuprind departamente didactice diferite selecţia se poate organiza la nivelul catedrelor/departamentelor.

Comisia este propusă de decan/şeful de catedră şi aprobată de consiliul profesoral, iar apoi de Biroul Executiv al Consiliului de Administraţie al UAIC, urmând să funcţioneze în aceeaşi formulă pe tot parcursul anului academic.

Comisia de concurs va avea cel puţin trei membri şi va include:

* decanul sau reprezentantul său ori şeful de departament/catedră (preşedinte);
* coordonatorul Programului Erasmus+ la nivelul facultăţii/departamentului;
* un reprezentant al studenţilor, care să nu fie unul dintre studenţii care participă la selecţie;
* doi membri supleanți.

Componenţa comisiei va respecta Codul Etic al Universităţii „Alexandru Ioan Cuza” din Iași.

***4. Selecţia beneficiarilor de stagii***

Selecţia se poate organiza **pe măsură ce se obțin confirmări pentru stagii de practică** pentru studenți, masteranzi, doctoranzi și absolvenți în stagii de practică în cadrul programului Erasmus+, la date stabilite de fiecare facultate, la propunerea coordonatorului Erasmus+. Stagiile se vor desfășura după data afișării rezultatelor selecției la facultate, în termen ce permite finalizarea procedurilor interne privind deplasările Erasmus+ (termen minim recomandat – 14 zile).

Fiecare rundă de selecţie va putea fi anunţată la facultate numai cu condiţia ca Biroul Erasmus+ să fi confirmat în prealabil existenţa fondurilor disponibile pentru respectiva selecţie.

**Procedura de selecţie** a beneficiarilor de stagii de practică Erasmus+ presupune:

* anunţarea Biroului ERASMUS+ de către coordonatorul Erasmus+ al facultății cu privire la intenţia de a organiza o selecţie pentru stagii de practică Erasmus+;
* confirmarea existenței fondurilor disponibile pentru o nouă selecţie de către Biroul Erasmus+;
* afişarea de către coordonatorul Erasmus+ al facultății a calendarului selecţiei, a condiţiilor de eligibilitate, a conţinutului dosarului de selecţie, precum şi a numărului de locuri de stagiu disponibile, la secretariatul facultăţii, la avizierele departamentelor şi pe site-ul facultăţii, ***cu cel puţin o săptămână*** înainte de data selecţiei;
* anunţarea Biroului ERASMUS+ de către coordonatorul Erasmus+ al facultății cu privire la data și locul selecţiei;
* participarea coordonatorului Erasmus+ pe facultate, atunci când este posibil *împreună cu un reprezentant al Biroului ERASMUS+*, la o *întâlnire de informare a studenţilor interesaţi* să participe la selecţie;
* preluarea şi verificarea dosarelor de candidatură ale studenţilor de către comisia de selecție;
* intervievarea studenţilor candidaţi de către comisia de selecție;
* ierarhizarea de către comisia de selecție a tuturor studenţilor candidaţi, în funcţie de punctajul ECTS al anilor de studiu anteriori selecţiei (cu o pondere de 50% din media generală de selecție), nota obţinută la testul de limbă (cu o pondere de 30% din media generală de selecție), şi nota obţinută la interviu (cu o pondere de 20% din media generală de selecție, sau, de 10% în cazul în care facultatea decide să aibă în vedere şi alte atestate şi diplome obţinute, certificări care primesc, de asemenea, o notă a cărei pondere este de 10%).

Devin **titulari de stagiu** sau **selectați condiționat** un număr de studenţi cel mult egal cu numărul de locuri disponibile pentru selecţia respectivă; din studenții rămași, cei care îndeplinesc criteriile de eligibilitate devin *rezerve*, având posibilitatea de a deveni titulari de stagiu în aceeaşi ordine a ierarhiei, în cazul unor renunţări; ceilalţi candidaţi sunt *respinşi*. De asemenea, aceștia au posibilitatea de a beneficia de un stagiu de practică Erasmus+ *fără finanţare (zero grant),* acoperindu-şi integral, din fonduri personale, cheltuielile pe care le implică perioada de practică în străinătate. Acei candidaţi care nu îndeplinesc criteriile de selecţie vor fi consideraţi **respinşi.**

*Listele cu studenţii admişi/selectați condiționat, rezerve şi respinşi se afişează în cel mai scurt timp, conform celor* anunțate în calendarul selecţiei.

Pentru informații sau neclarități privind desfășurarea procesului de selecție, studenții se pot adresa:

a. Coordonatorului Erasmus+ din facultate (datele de contact sunt disponibile atât pe site-ul universității cât și pe site-ul fiecărei facultăți în parte)

b. Reprezentanților Biroului Erasmus+ (erasmus@uaic.ro)

**Coordonatorul Erasmus+** al facultății se va ocupa de:

* Transmiterea către Biroul ERASMUS+, în termen de ***o săptămână de la data selecţiei*,** a proceselor-verbale cu privire la selecţia candidaţilor, care sunt supuse aprobării Biroului Executiv al Consiliului de Administraţie al UAIC. Orice modificare survenită pe perioada anului academic (de exemplu, studenți de pe lista de rezerve care pot beneficia de stagiu în urma unei renunţări, modificarea perioadei și/sau instituţiei de destinaţie) se face printr-o *anexă* la procesul-verbal, semnată de aceeaşi comisie a facultăţii şi trimisă la Biroul ERASMUS+ în termen de cel mult o săptămână de la data la care a survenit modificarea (nu se aplică în cazul studenților selectați condiționat). Cererile de deplasare ale studenţilor Erasmus+ pot fi adresate Biroului Executiv al Consiliului de Administraţie al UAIC numai după aprobarea procesului-verbal, respectiv a anexelor la procesul-verbal, dacă există, de către Biroul Executiv al Consiliului de Administraţie al UAIC.
* Informarea tuturor studenţilor admişi asupra încheierii contractului de practică (Learning Agreement Student Mobility for Traineeships) şi a condiţiilor de recunoaştere academică, precum şi asupra condiţiilor financiare ale stagiului, în cadrul uneia sau mai multor reuniuni de informare la nivel de facultate. Coordonatorii Erasmus+ şi comisiile de recunoaştere academică iau măsurile necesare ca pentru toate stagiile Erasmus+ de practică, Learning Agreement-ul Student Mobility for Traineeships să poată fi semnat înaintea plecării studentului. Comisiile de recunoaştere a creditelor şi notelor îşi intră în atribuţii înainte de plecarea studenţilor (întocmirea şi semnarea Learning Agreement-urilor - Student Mobility for Traineeships).
* Informarea domnilor profesori titulari de cursuri cu privire la desfășurarea de către studenții selectați a stagiilor de practică ERASMUS+.

**Biroul ERASMUS +**